李流谦
代送陈都大赴召
庭前梧叶西风起，三峡秋光净如洗。
仙帆一舸此入觐，灵鼍击鼓冯夷喜。
七闽山水天下奇，摧秀搴英瑞斯世。
要知旷代乃一见，凤巢阿闾麟游畦。
彤庭紫闼足夷步，万里西来将使指。
西南榷牧古所重，阴削盗资宽国计。
台家选任皆伟人，远极陇秦包越嶲。
我公经略出咳唾，凛凛霜威肃颓靡。
飞声一日到冕旒，四辇促远不留辔。
从来大材须大用，岂有如公才一使。
东夷盟血犹未乾，豺豹固应防啮噬。
公归为国须无视革，平跻两禁躐三事。
飘零孤翮得广厦，晨啄暮栖方窃庇。
骊驹清唱不忍闻，东望慨然增叹喟。
他时黄阁未遐遗，犹原登堂拜簪履。